**TrioSoft** on suomalainen tietokone- ja toimistotarvikkeiden verkko- ja kivijalkakauppa, joka perustettiin vuonna 1985. 1980-luvulla se toimi myös tietokonepelien ja -tarvikkeiden maahantuojana ja postimyyntiliikkeenä sekä yhtenä ensimmäisistä suomalaisten videopelien julkaisijoista.

Historia
--------

### Tietokonepelien julkaisijana

TrioSoft julkaisi kesällä 1986 50 kappaleen painoksen Marko Ahon ja Kari Aaltosen kehittämästä *Kultakuume*-pelistä Spectrum-kotitietokoneelle. *MikroBitti* kutsui sitä "ensimmäiseksi suomenkieliseksi seikkailupeliksi". Tekijät saivat palkkioksi muutamia pelejä ja alennusta ostamastaan Amiga-tietokoneesta. Samana vuonna TrioSoft myös varasi julkaisuoikeuden Jukka Tapanimäen kehittämään *Aikaetsivä*-nimiseen tekstiseikkailupeliin. Tapanimäki sai 400 markan palkkion puolen vuoden työstä. Peli mainittiin lyhyesti *MikroBitissä* tuohon aikaan ilmestyneellä Risto Siilasmaan toimittamalla "Commodore sisäpiiri" -palstalla, ja sitä mainostettiin sloganilla "osta suomalainen peli!". Peliä ei kuitenkaan koskaan julkaistu, koska TrioSoft ei katsonut siitä saatavan mahdollisen taloudellisen hyödyn kattavan edes markkinointikustannuksia. TrioSoft oli kuitenkin ehtinyt tehdä pelistä muutamia kopioita, joita myytiin myöhemmin tyhjinä disketteinä, ja osa jopa "puolihuolimattomasti vakioasiakkaille". Topaz Beerline -ryhmä teki siitä vuonna 1993 piraattijulkaisun.

Vuonna 1987 TrioSoft julkaisi Olli Kainulaisen kehittämän *Talvisota*-strategiapelin MSX:lle. TrioSoft julkaisi MSX:lle myös Mika Savolaisen ja Tero Weckrothin kehittämän *Roller*-pelin.

### Myymälät ja myyntituotteet

Ensimmäinen myymälä tuli Tampereelle syyskuussa 1987 osoitteeseen Kuninkaankatu 10 ja vuonna 1988 avattiin liike Vantaan Tikkurilaan ja oli siellä vuoteen 2001. 1990-luvulla oli kauppa hetken myös Trio-kauppakeskuksessa Lahdessa. Yhteensä kahdeksan myymälää on ollut 35-vuotisen historian aikana. Tällä hetkellä toimipaikka on Rautatienkadulla, jossa samalla kadulla myymälä oli vuonna 2015. 1990-luvulla alkoi räätälöityjen PC-tietokoneiden myynti ja kokoonpano omalla Redit-tavaramerkillä. Vuonna 2020 myyntiartikkeleita ovat myös tulostinvärit ja ergonomiatuotteet.*lähde?*

Julkaistut pelit
----------------

* *Kultakuume* (Spectrum, 1986)
* *Talvisota* (MSX, 1987)
* *Roller* (MSX, 1987)

Lähteet
-------

* Kuorikoski, Juho: *Sinivalkoinen pelikirja – Suomen pelialan kronikka 1984–2014*. Saarijärvi: Fobos Kustannus, 2014. ISBN 978-952-67937-1-9.
* Saarikoski, Petri: "5.3 Peliohjelmoinnin suomalaisia sankaritarinoita", *Koneen lumo. Mikrotietokoneharrastus Suomessa 1970-luvulta 1990-luvun puoliväliin*. Saarijärvi: Nykykulttuurin tutkimuskeskuksen julkaisuja 83, Jyväskylän yliopisto, 2004. ISBN 951-39-1948-X.

### Viitteet

1. ↑
2. ↑  Saarikoski, s. 263
3. ↑  Saarikoski, s. 264
4. ↑  Kuorikoski, s. 13
5. ↑  Kuorikoski, s. 14
6. ↑  Reunanen, Markku; Heinonen, Mikko & Pärssinen, Manu: Suomalaisen peliteollisuuden valtavirtaa ja sivupolkuja (s. 17) *Pelitutkimuksen vuosikirja 2014*. Viitattu 21.4.2015.
7. ↑  Saarikoski, s. 267
8. ↑  Heikkilä, Ville-Matias: Pelikatsaus – Aikaetsivä (PDF) (s.57) *Skrolli*.  2014. Skrolli ry. Viitattu 25.7.2015.
9. ↑  Kauppinen, Jukka: Itsenäisyyspäivän pelipoimintoja: talvisotaa kaikilla kahdeksalla bitillä *Dome.fi*.  6.12.2012. Viitattu 25.7.2015.
10. ↑  Kuorikoski, s. 12

Aiheesta muualla
----------------

* Kauppinen, Jukka: Reilusti retroillen: Trioposti vie vuoteen 1988 *Dome.fi*. Viitattu 25.7.2015.